**** REPUBLIKA HRVATSKA**

**PRIMORSKO-GORANSKA ŽUPANIJA**

**OPĆINA LOVRAN**

**UPRAVNI ODJEL ZA DRUŠTVENE**

**DJELATNOSTI, FINANCIJE I**

**PRORAČUN**

**KLASA: 112-03/23-01/2**

**UBROJ: 2170-25-04-01-22-1**

**U Lovranu, 20. veljače 2023.**

Pročelnik Upravnog odjela za društvene djelatnosti financije i proračun, na temelju članka 29., vezano uz članak 19. Zakona o službenicima i namještenicima u lokalnoj i područnoj (regionalnoj) samoupravi (NN 86/08, 61/11, 04/18, 112/19) – u nastavku teksta: ZSN, raspisuje

**OGLAS**

**za prijam u službu na određeno vrijeme**

u Općini Lovran, Upravni odjel za društvene djelatnosti financije i proračun, Odsjek za proračun i financije, na radno mjesto viši referent za računovodstvene poslove (1 izvršitelj, m/ž), na određeno vrijeme, uz obvezni probni rad od dva mjeseca, radi povećanog opsega posla u Odsjeku za proračun i financije.

Služba na određeno vrijeme ne može postati služba na neodređeno vrijeme, osim ako ZSN-om nije drugačije određeno.

**Opće uvjeti za prijem u službu, propisane u članku 12. ZSN-a:**

* punoljetnost,
* hrvatsko državljanstvo,
* zdravstvena sposobnost za obavljanje poslova radnog mjesta na koje se osoba prima.

**Posebni uvjeti za prijam u službu:**

* sveučilišni prvostupnik struke ili stručni prvostupnik ekonomske struke
* najmanje jedna godina radnog iskustva na odgovarajućim poslovima,
* položen državni ispit,
* poznavanje rada na računalu,

s tim da uvjet stručnog znanja (stupnja obrazovanja) ispunjava i osoba koja je prema ranijim propisima stekla višu stručnu spremu tražene struke.

Za prijam u službu osobe koja je strani državljanin ili osoba bez državljanstva, osim ispunjavanja uvjeta propisanih posebnim zakonom, potrebno je prethodno odobrenje središnjeg tijela državne uprave nadležnog za službeničke odnose.

Radno iskustvo na odgovarajućim poslovima definirano je **člankom 13. ZSN-a.**

Poznavanje rada na računalu dokazuje se informatičkim testiranjem.

U službu ne može biti primljena osoba za čiji prijam postoje **zapreke iz članka 15. i članka 16. ZSN-a.**

**Prijavi na oglas potrebno je priložiti slijedeće:**

* životopis,
* dokaz o hrvatskom državljanstvu (preslika osobne iskaznice, vojne iskaznice ili putovnice, a ako podnositelj ne posjeduje ni jednu od tih isprava, može priložiti presliku domovnice),
* presliku diplome kojom se potvrđuje ispunjavanje uvjeta stupnja obrazovanja (stručne spreme) i struke određenih ovim oglasom,
* izvornik vlastoručno potpisane izjave da za prijam u službu ne postoje zapreke iz članka 15. i članka 16. ZSN-a (izjavu nije potrebno ovjeravati),
* presliku uvjerenja da podnositelj nije pod istragom i da se protiv njega ne vodi kazneni postupak, ne starijeg od tri mjeseca,
* dokaz o radnom iskustvu na odgovarajućim poslovima (presliku rješenja o rasporedu, ugovora o radu ili potvrda poslodavca, koja mora sadržavati vrstu poslova koje je kandidat obavljao, vrstu stručne spreme za te poslove i vremensko razdoblje u kojim ih je obavljao, vrstu stručne spreme za te poslove i vremensko razdoblje u kojim ih je obavljao u ukupnom trajanju od najmanje jedne godine i sl.), a koje je evidentirano u matičnoj evidenciji Hrvatskog zavoda za mirovinsko osiguranje,
* presliku potvrde ili elektronički zapis o podacima evidentiranim u matičnoj evidenciji Hrvatskog zavoda za mirovinsko osiguranje,
* presliku dokaza o položenom državnom ispitu.

Ukoliko kandidat nema položen državni ispit, može se prijaviti na navedeni oglas, uz obvezu polaganja državnog ispita u zakonskom roku.

**Uredna prijava je ona prijava koja sadrži sve podatke i priloge navedene u oglasu.** Dopunu prijave moguće je izvršiti zaključno do dana isteka roka za prijavu na objavljeni oglas pa je **za ocjenu ispunjavaju li podnositelji prijave uvjete naznačene u oglasu, mjerodavan je posljednji dan roka za podnošenje prijava.**

Ako kandidat ostvaruje pravo prednosti kod prijma u službu po posebnom zakonu, dužan je pozvati se na to pravo u prijavi te o tom priložiti sve dokaze o ispunjavanju traženih uvjeta, u kojem slučaju ima prednost u odnosu na ostale kandidate samo pod jednakim uvjetima.

Kandidat koji ima pravo prednosti kod zapošljavanja prema Zakonu o hrvatskim braniteljima iz Domovinskog rata i članovima njihovih obitelji („Narodne novine“ broj 121/17, 98/19, 84/21) da bi ostvario pravo prednosti pri zapošljavanju pod jednakim uvjetima dužan je uz prijavu na natječaj priložiti i dokaze iz članka 103. citiranog Zakona, navedene na internetskoj stranici Ministarstva hrvatskih branitelja, te dokaz iz kojeg je vidljivo na koji je način prestao radni odnos kod posljednjeg poslodavca (rješenje, ugovor, sporazum i sl.).

Kandidati koji ostvaruju pravo prednosti pri zapošljavanju na temelju članka 9. Zakona o profesionalnoj rehabilitaciji i zapošljavanju osoba s invaliditetom („Narodne novine“ broj 157/13, 152/14, 39/18 i 32/20) dokazuju to odgovarajućom javnom ispravom o invaliditetu na temelju koje se osoba može upisati u očevidnik zaposlenih osoba s invaliditetom, te dokaz iz kojeg je vidljivo na koji je način prestao radni odnos kod posljednjeg poslodavca (rješenje, ugovor, sporazum i sl.).

Kandidati koji ostvaruju pravo prednosti pri zapošljavanju na temelju članka 48.f Zakona o zaštiti vojnih i civilnih invalida rata („Narodne novine“ broj 33/92, 77/92, 27/93, 58/93, 02/94, 76/94, 108/95, 108/96, 82/01, 13/03, 148/13 i 98/19), dokazuju to rješenjem ili potvrdom o priznatom statusu iz koje je vidljivo to pravo, potvrdom o nezaposlenosti Hrvatskog zavoda za zapošljavanje izdanom u vrijeme trajanja ovog natječaja, te dokaz iz kojeg je vidljivo na koji je način prestao radni odnos kod posljednjeg poslodavca (rješenje, ugovor, sporazum i sl.).

Osoba koja nije podnijela pravodobnu i urednu prijavu, ili ne ispunjava formalne uvjete, ne smatra se kandidatom prijavljenim na oglas. Osobi se dostavlja pisana obavijest u kojoj se navode razlozi zbog kojih se ne smatra kandidatom prijavljenim na oglas. Osoba nema pravo podnošenja pravnog lijeka protiv te obavijesti.

**Prijave se podnose poštom na adresu: Općina Lovran, Povjerenstvo za provedbu oglasa (viši referent za računovodstvene poslove), Šetalište maršala Tita 41/I, 51415 Lovran, u roku od osam dana od dana objave oglasa u Hrvatskom zavodu za zapošljavanje, Ispostavi Opatija.** Prijave se mogu dostaviti i osobno u pisarnicu Općine Lovran, Šetalište maršala Tita 41/I, 51415 Lovran.

Molimo podnositelje da u prijavi navedu broj fiksnog i/ili mobilnog telefona te adresu elektroničke pošte na koje, u slučaju potrebe, mogu biti kontaktirani tijekom natječajnog postupka.

**Postupak oglasa obuhvaća obveznu provjeru znanja i sposobnosti kandidata pisanim i informatičkim testiranjem i intervjuom. Na prethodnu provjeru znanja mogu pristupiti samo kandidati koji ispunjavaju formalne uvjete.**

Na web stranici Općine Lovran ([www.lovran.hr](http://www.lovran.hr)) i na oglasnoj ploči Općine Lovran dostupan je opis poslova i podaci o plaći radnog mjesta za koje se uzima službenik na rad na određeno vrijeme, kao i podaci o prethodnoj provjeri znanja i sposobnosti kandidata, te ostale informacije o postupku.

**Obavijest o vremenu održavanja prethodne provjere znanja i sposobnosti kandidata objavit će se najmanje pet dana prije održavanja provjere.**

O rezultatima natječaja kandidati će biti obaviješteni u zakonskom roku. Nakon izvršnosti rješenja o prijmu u službu, kandidatima koji ne budu primljeni, dokumentacija u izvorniku, priložena prijavi, bit će vraćena putem pošte.

**Pročelnik**

**Elvira Jović Ban, mag.iur.**